钦定古今图书集成/明伦汇编/官常典/第249卷 > 《公孙刘车诸传赞》汉·书
## 钦定古今图书集成/明伦汇编/官常典/第249卷 > 《公孙刘车诸传赞》汉·书

赞曰：所谓盐铁议者，起始元中，征文学贤良，问以治
乱，皆对“愿罢郡国盐铁，酒榷均输，务本抑末，毋与天
下争利，然后教化可兴。”御史大夫弘羊以为此迺所
以安边，竟制四夷，国家大业，不可废也。当时相诘难，
颇有其议文。至宣帝时，汝南桓宽次公治《公羊春秋》，
举为郎，至庐江太守丞。博通善属文，推衍盐铁之议，
增广条目，极其论难，著数万言，亦欲以究治乱，成一
家之法焉。其辞曰：“观公卿贤良文学之议，异乎吾所
闻。闻汝南朱生言，当此之时，英俊并进，贤良茂陵唐
生，文学鲁国万生之徒六十有馀人，咸聚阙庭。舒六
蓺之风，陈治平之原，知者赞其虑，仁者明其施，勇者
见其断，辩者骋其辞，龂龂焉，行行焉”，虽未详备，斯可
略观矣。中山刘子推言：王道挢当世，反诸正，彬彬然
弘博君子也。九江祝生奋史鱼之节，发愤懑，讥公卿，
介然直而不挠，可谓不畏强御矣。桑大夫据当世，合
时变，上权利之略，虽非正法钜儒宿学不能自解，博
物通达之士也。然摄公卿之柄，不师古始，放于末利，
处非其位，行非其道，果陨其性，以及厥宗。车丞相履
伊、吕之列，当轴处中，括囊不言，容身而去，彼哉彼哉！
若夫丞相、御史，两府之士，不能正议以辅宰相，成同
类，长同行，阿意苟合，以说其上，斗筲之徒，何足选也！